
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα του γενικού εισαγγελέα του Ντίσελντορφ για την άρση της ασυλίας του Gunnar Beck, που διαβίβασε με επιστολή της 25ης Ιουλίου 2023 το γερμανικό Ομοσπονδιακό Υπουργείο Δικαιοσύνης και Προστασίας των Καταναλωτών, στο πλαίσιο ποινικής έρευνας για εικαζόμενες αξιόποινες πράξεις, και το οποίο ανακοινώθηκε στην ολομέλεια στις 11 Σεπτεμβρίου 2023,
–	έχοντας ακούσει τον Gunnar Beck, σύμφωνα με το άρθρο 9 παράγραφος 6 του Κανονισμού του, 
–	έχοντας υπόψη τα άρθρα 8 και 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:1], [1:  	Απόφαση του Δικαστηρίου, της 21ης Οκτωβρίου 2008, στις συνεκδικασθείσες υποθέσεις C-200/07 και C‑201/07, Marra κατά De Gregorio και Clemente, ECLI:EU:C:2008:579· απόφαση του Δικαστηρίου, της 19ης Μαρτίου 2010, στην υπόθεση T‑42/06, Gollnisch κατά Κοινοβουλίου, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello, C-163/10, ECLI:EU:C:2011:543· απόφαση του Γενικού Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C‑502/19, ECLI:EU:C:2019:1115.] 

–	έχοντας υπόψη το άρθρο 46 παράγραφοι 2, 3 και 4 του Θεμελιώδους Νόμου της Ομοσπονδιακής Δημοκρατίας της Γερμανίας και το άρθρο 192β των Richtlinien für das Strafverfahren und das Bußgeldverfahren (κατευθυντήριων γραμμών για τις ποινικές διαδικασίες και τη διαδικασία επιβολής προστίμων),
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A9-0170/2024),
Α.	λαμβάνοντας υπόψη ότι ο γενικός εισαγγελέας του Ντίσελντορφ ζήτησε την άρση της ασυλίας του Gunnar Beck, βουλευτή του ΕΚ που εξελέγη στη Γερμανία, με σκοπό την κίνηση ποινικής διαδικασίας για κλοπή αντικειμένων χαμηλής αξίας σε συνδυασμό με εσκεμμένη σωματική βλάβη και αντίσταση κατά των αστυνομικών υπαλλήλων, σύμφωνα με τα άρθρα 242 παράγραφος 1, 248α, 223 παράγραφος 1, 230 παράγραφος 1 πρώτη περίοδος, 113 παράγραφος 1 και 53 του γερμανικού ποινικού κώδικα·
Β.	λαμβάνοντας υπόψη ότι, στις 29 Οκτωβρίου 2022, σε πολυκατάστημα στο Neuss (Γερμανία), o Gunnar Beck φέρεται να αφαίρεσε δείγματα προϊόντων που τοποθετούνται σε κοινή θέα ώστε να τα δοκιμάζουν οι πελάτες, με την πρόθεση να μην τα πληρώσει· λαμβάνοντας υπόψη ότι έχει υποβληθεί μήνυση εις βάρος του για το αδίκημα της κλοπής από κατάστημα· λαμβάνοντας υπόψη ότι ο Gunnar Beck φέρεται να προσπάθησε να αποχωρήσει από το κατάστημα και ότι οι υπάλληλοι ασφαλείας του καταστήματος τον εμπόδισαν· λαμβάνοντας υπόψη ότι, στη συνέχεια, οι αστυνομικοί υπάλληλοι παρενέβησαν επιτόπου και ότι ο Gunnar Beck φέρεται να μην συμμορφώθηκε με το αίτημά τους να μην αντισταθεί·
Γ.	λαμβάνοντας υπόψη ότι τα εικαζόμενα αδικήματα δεν αφορούν γνώμη ή ψήφο δοθείσα κατά την άσκηση των καθηκόντων του εν λόγω βουλευτή του Ευρωπαϊκού Κοινοβουλίου υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
Δ.	λαμβάνοντας υπόψη ότι το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
Ε.	λαμβάνοντας υπόψη ότι το άρθρο 46 παράγραφοι 2, 3 και 4 του Θεμελιώδους Νόμου της Ομοσπονδιακής Δημοκρατίας της Γερμανίας ορίζει τα εξής:
«(2) Βουλευτής δεν καλείται να λογοδοτήσει ούτε συλλαμβάνεται για αξιόποινη πράξη παρά με άδεια της Ομοσπονδιακής Βουλής, εκτός εάν συλληφθεί επ’ αυτοφώρω ή κατά τη διάρκεια της επόμενης ημέρας. 
(3) Άδεια της Βουλής απαιτείται ακόμη για κάθε άλλο περιορισμό της προσωπικής ελευθερίας βουλευτή ή για την κίνηση κατά βουλευτή της διαδικασίας του άρθρου 18.
(4) Κάθε ποινική δίωξη και κάθε διαδικασία του άρθρου 18 εναντίον βουλευτή, κάθε κράτηση και κάθε άλλος περιορισμός της προσωπικής του ελευθερίας αναστέλλονται, εφόσον το ζητήσει η Ομοσπονδιακή Βουλή.»·
ΣΤ.	λαμβάνοντας υπόψη ότι το άρθρο 192β των Richtlinien für das Strafverfahren und das Bußgeldverfahren ρυθμίζει την άρση της ασυλίας βουλευτή του Ευρωπαϊκού Κοινοβουλίου και ότι, ειδικότερα, η παράγραφος 1 ορίζει τα εξής:
«(1) Οι βουλευτές του Ευρωπαϊκού Κοινοβουλίου από την Ομοσπονδιακή Δημοκρατία της Γερμανίας απολαύουν της ασυλίας που αναγνωρίζεται στους βουλευτές της Γερμανικής Ομοσπονδιακής Βουλής (Bundestag). (...)» [Βουλευτής του Ευρωπαϊκού Κοινοβουλίου από την Ομοσπονδιακή Δημοκρατία της Γερμανίας απολαύει της ασυλίας που χορηγείται σε βουλευτή της Γερμανικής Ομοσπονδιακής Βουλής]·
Ζ.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος»[footnoteRef:2]· [2:  	Απόφαση του Δικαστηρίου, της 30ής Απριλίου 2019, στην υπόθεση T-214/18, Briois κατά Κοινοβουλίου, ECLI:EU:T:2019:266.] 

Η.	λαμβάνοντας υπόψη ότι σκοπός της ασυλίας είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
Θ.	λαμβάνοντας υπόψη ότι, στην προκειμένη περίπτωση, το Κοινοβούλιο δεν διαπίστωσε ότι υπάρχουν αποδεικτικά στοιχεία περί «fumus persecutionis», δηλαδή στοιχεία από τα οποία να προκύπτει ότι η εν λόγω δικαστική διαδικασία ασκήθηκε με σκοπό να παρακωλυθεί η πολιτική δραστηριότητα του βουλευτή και, ως εκ τούτου, του Ευρωπαϊκού Κοινοβουλίου·
1.	αποφασίζει να άρει την ασυλία του Gunnar Beck·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Ομοσπονδιακής Δημοκρατίας της Γερμανίας και στον Gunnar Beck.

